पाएं अपने शहर की ताज़ा ख़बरें और फ्री ई-पेपरडाउनलोड करें
बढ़ते संक्रमण के चलते प्रशासन ने मंगलवार को सरकारी व गैर सरकारी अस्पतालों के लिए ऑक्सीजन का कोटा निर्धारित करने के आदेश जारी किए है। जिले को प्रतिदिन मिलने वाली 1900 घन मीटर ऑक्सीजन में से सिविल अस्पताल के लिए 750 घन मीटर ऑक्सीजन का कोटा निर्धारित किया गया है। प्राइवेट नर्सिंग होम्स में बनाए गए कोविड-19 के सेंटरों को 1102 घन मीटर ऑक्सीजन उपलब्ध करवाई जाएगी।
राज्य सरकार द्वारा जिला के लिए प्रतिदिन 2.5 मीट्रिक टन लिक्विड ऑक्सीजन लगभग 1900 घन मीटर का कोटा अलाॅट किया गया है। जिले में कोविड-19 संक्रमण के बढ़ने से ऑक्सीजन की मांग लगातार बढ़ती जा रही है। ऑक्सीजन को लेकर स्थिति गंभीर न बने इसके लिए सप्लाई के अनुसार सरकारी एवं गैर सरकारी अस्पतालों के लिए प्रशासन ने ऑक्सीजन का कोटा अलग-अलग निर्धारित करने के आदेश जारी किए गए हैं।
जिला आपदा प्रबंधन के चेयरमैन एवं एडीसी राहुल नरवाल की तरफ से जारी आदेश अनुसार स्थानीय सिविल अस्पताल भिवानी के लिए ऑक्सीजन की मात्रा 750 घन मीटर निर्धारित की गई है। इसी प्रकार निजी नर्सिंग होम कोविड सेंटर कदम अस्पताल के लिए 350 घन मीटर, अंचल अस्पताल के लिए 300 घन मीटर, स्पेस अस्पताल के लिए 250 घन मीटर, लाइफलाइन अस्पताल के लिए 90 घन मीटर, एसएमएसजी अस्पताल के लिए 56 घन मीटर तथा गणपत राय अस्पताल के लिए 56 घन मीटर ऑक्सीजन की मात्रा निर्धारित की गई है। शेष स्टाक होम आइसोलेशन, आपातकाल एवं सामान्य मरीजों के उपयोग के लिए आरक्षित रखा गया है।
दिन में दो बार की जाएगी सिलेंडरों की रिफिलिंग
ऑक्सीजन रिफिलिंग के लिए प्रशासन ने दिन में दो बार सुबह आठ बजे से दोपहर दो बजे तक और शाम को चार बजे से रात्रि नौ बजे तक का समय निर्धारित किया गया है। जिला के सभी नोडल अधिकारियों को निर्देश दिए हैं कि वे इन आदेशों का पूरी दृढ़ता के साथ पालन करना सुनिश्चित करें।
लघु सचिवालय में कंट्रोल रूम
जिला प्रशासन ने मंगलवार को कोरोना वैश्विक महामारी के दृष्टिगत लघु सचिवालय परिसर में कंट्रोल रूम स्थापित किया गया है। सिटीएम हरबीर सिंह ने बताया कि कंट्रोल रूम का हेल्प लाइन नंबर 01664-256033 व टोल फ्री नंबर 1950 है व मोबाइल नंबर 9817887242 है। उन्होंने बताया कि कंट्रोल रूम से संबंधित सभी कार्यों को सुचारु ढंग से चलाने के लिए जिला राजस्व अधिकारी राजकुमार को नोडल अधिकारी नियुक्त किया गया है।
ऑक्सीजन की सप्लाई सुनिश्चित करने को नोडल अफसर नियुक्त
जिलाधीश राहुल नरवाल ने कोविड-19 के दृष्टिगत जिला के विभिन्न निजी अस्पतालों में ऑक्सीजन की सप्लाई सुनिश्चित करने के लिए नोडल अधिकारियों की नियुक्ति के आदेश जारी किए हैं। जारी आदेशानुसार कदम अस्पताल में डॉ. विनोद कुमार वेटरनरी सर्जन सुई, अंचल अस्पताल में डॉ. मदन वेटरनरी सर्जन गांव लेघां, स्पेश अस्पताल में डॉ. प्रदीप वेटरनरी सर्जन गांव मानहेरू, लाइफलाइन अस्पताल में डॉ. प्रदीप वेटरनरी सर्जन को नोडल अधिकारी नियुक्त किया गया है।
इसी प्रकार जांगड़ा अस्पताल में डॉ. नरेश वेटरनरी सर्जन, आरपीएस हॉस्पिटल खरक में सुनील राज वेटरनरी सर्जन खरक, एसएमएसजी अस्पताल में राजेश कुमार, गांव पुर तथा नरेंद्र ऑक्सीजन गैस एजेंसी तोशाम बाइपास भिवानी में तहसीलदार रविंद्र सिंह व काडा के एसडीओ राकेश कुमार को नोडल अधिकारी नियुक्त किया गया हैं। सभी नोडल अधिकारियों को प्रतिदिन जिला मुख्यालय पर रिपोर्ट देने के भी आदेश दिए गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn